**Муниципальное бюджетное общеобразовательное учреждение**

**«Архангельская средняя общеобразовательная школа»**

**Юсьвинского муниципального округа Пермского края**

|  |  |
| --- | --- |
| **СОГЛАСОВАНО**  Заместитель директора по УМР  \_\_\_\_\_\_\_\_\_\_\_\_\_\_\_\_\_  Селина Л.И.  «\_\_\_\_»\_\_\_\_\_\_\_\_\_\_\_\_\_\_\_\_\_ 2023 г. | **УТВЕРЖДАЮ**  от «\_\_\_\_\_»\_\_\_\_\_\_\_\_\_\_\_\_\_\_\_\_\_\_2023 г. директор \_\_\_\_\_\_\_\_\_\_/Савельев Е. Л./ ФИО |

**Велöтчан курслöн уджалан программа**

**Коми- пермяцкöй литература сьöртi**

*учебный предмет*

**2023 – 2024 велöтчан во**

*учебный год*

**9****класс (1 час неделяын)**

*класс, количество часов в неделю*

**Гижис коми пермяцкöй кыв да литература сьöртi велöтiсь**

**Савельева Ольга Михайловна**

2023-2024 велöтчан во

**Программалöн пыртöс**

Коми-пермяцкöй литература сьöрті öння программа лöсьöтöм Федеральнöй государственнöй образовательнöй стандарт требованнёэз сьöрті да основнöй общöй образованнёлöн примернöй программаись литература предмет сьöрті. Коми литература сьöртi уджалан программа 9 класс понда аркмöтöм коми-пермяцкöй литература программа сьöртi. Авторрез: Т.А.Васькина, Л.А. Косова, М.В. Четина. КГАОУ ДПО «Коми-Пермяцкий институт усовершенствования учителей». Кудымкар, 2013. Сія юӧртчӧ основнӧй ӧтласа образованнё понда велӧтчиссезлiсь пыр колана кужӧммез (УУД) зорӧтан программа дынӧ да начальнӧй школаын коми-пермяцкӧй литература велӧтан программа дынӧ – зорӧтӧ одзлань коми-пермяцкӧй литература да литература теория материал, кӧдӧн велӧтчиссез невна тӧдсасисӧ начальнӧй школаын. 9 класс понда программа сідзжö йитӧм велӧтчиссезлӧн психологическöй да возрастнöй ассямаӧн. Велöтсьöны произведеннёэз, кöдна вежöртанаöсь велöтчиссез понда содержаннё сьöртi, асланыс идейно-тематическöй да художественнöй ладорсянь.

**Основнӧй ӧтласа образованнёись моггез судзӧтӧмын литература предметлӧн пай**

Литература – гуманитарнӧй предметтэз коласісь ӧтiк предмет, кӧда отсалӧ зорӧтны да быдтыны бытшӧм, ыджыт сьӧлӧма рам мортӧс, ассис чужанін радейтісьӧс да зорӧтісь-дорйисьӧс. Литература мыччалö олансö образнöя, быд ладорсянь, сыкöт тöдсасьöмыс чужтö пыдын думаэз, бур чувствоэз да стремленнёэз. Кыдз учебнöй предмет сiя лоö вына воспитательнöй средствоöн, отсалö буржыка вежöртны олан, зорöтны челядьын художественнöй вкус. Литература велöтӧмын сулалöны ***ыджыт моггез***.

Öткö, велöтiкö колö чужтыны велöтчиссезын быдкодь бытшöм, вына чувствоэз. Эстöн бура отсалö выразительнöя, сьöлöмсянь лыддьöтöм, художественнöй произведеннёэз кыв вылын удж.

Мöдкö, художественнöй произведеннёлiсь идейно-тематическöй содержаннё осьтiкö колö тӧдсӧтны челядьöс ас народкӧт, сы история да культураӧн, зорöтны велöтчиссезын морт мывкыдiсь медколана чертаэз: горт, родвуж, роднöй му дынö радейтöм; отир дынö, удж дынö бур отношеннё; мир вылö, олан вылö пыдына да паськыта видзöтöм.

Куимöткö, художественнöй литература велöтiкö колö зорöтны челядьлiсь сёрни, художественнöй вкус, творческöй способносттез, сетны нылö эстетическöй вежöртас.

Нёльӧткӧ, литература уроккез коста колӧ велӧтны челядьӧс кужны бӧрйыны литературнӧй произведеннё, медбы бытшӧмжыка вежӧртны сійӧ, а эта понда буржыка тӧдны теоретическӧй вежӧртассэз.

**Велӧтан предметлӧн ӧтласа характеристика /** Общая характеристика учебного предмета/

Коми-пермяцкӧй литература кыдз предмет зэлыта йитӧм коми-пермяцкӧй кыв велӧтӧмкӧт, сёрни зорӧтӧмкӧт. Литература зорӧтӧ рам да юра мортӧс. Сійӧн произведеннёэз бӧрйӧмӧсь сідз, медбы быд классын вӧлісӧ челядьлӧ вежӧртанаӧсь ны возраст сьӧрті.

Программа сьӧрті быд класс понда материал янсӧтӧм сэтшӧм торрез вылӧ:

Коми-пермяцкӧй художественнӧй литература.

Финно-угорскӧй литератураэзісь произведеннёэз.

Программаын 9 классын 1 час сетöм вводнöй уроккез вылö. Программа пыдына тöдсöтö фольклорöн. Фольклор, мöднёж устнöй народнöй творчество, отсалö тöдмавны роднöй литературалiсь пондӧтчӧм, паськыта мыччалö отирлiсь история да олан: фольклорнöй произведеннёэз интереснöйöсь асланыс содержаннё да кыв сьöртi.

Главнöй предметöн, кöда йылiсь программаын мунö басни, лоö художественнöй литература. 9 класс понда программаö пырöны торья произведеннёэз, гижиссезлӧн дженыт биографияэз нето ныись торрез, литература теория сьöртi вежöртассэз. Произведеннёэз торйöтöмӧсь велöтöм да гортся лыддьöтöм понда.

**9 классын** – историко-литературнöй да жанровöй принциппез сьöртi.

Коми-пермяцкöй литература историяись босьтӧмӧсь буржык произведеннёэз, а сiдзжö программаас пыртӧмӧсь мöдiк финно-угорскöй литератураэзісь мукöд произведеннёэз.

Бöрйöм произведеннёэз тöдсöтöны челядьöс коми отирлöн кöркöся да öння оланöн, отсалöны зорöтны роднöй край дынö интерес да радейтöм, осьтöны быдкодь темаэз: 9 классын одзжыкся олан, отирлöн удж, челядь кад, роднöй крайлöн вӧр-ва да сы дынö отношеннё, животнöйез йылiсь, мам, семья, комиэз оланын ассямаыс, челядь понда сатирическöй кывбуррез, **9 класс** понда уна произведеннёэз босьтöмӧсь öння кадся литератураись. Литература уроккез вылын велöтiсь туйдöтö челядьöс адззыны произведеннёын авторскöй позиция, сетны произведеннёлö дон, вежöртны сыись ассямасӧ. Колö, медбы велöтчиссез кужисö гижӧт (произведеннё) йылiсь бура, сöстöма висьтасьны, медбы лыддьöтöмыс вылӧ нылӧн шыасис сьӧлӧм, аркмис асланыс дзар.

Велöтiсь сiдзжö мыччалö, что коми-пермяцкöй литература лоö уна национальностя литературалöн колана торӧн.

**«Литература» предмет велӧтікӧ результаттэз**

**Личностнӧй результаттэз:**

- велӧтчисьлісь, личностьлісь духовно-нравственнӧй качествоэз зорӧтӧм, уна национальностя чужанін дынӧ да мӧдік отиррез культура дынӧ радейтӧм зорӧтӧм;

- велӧтчӧмын вильсӧ тӧдікӧ быдкодь источниккезӧн (словаррез, энциклопедияэз, интернет) уджалӧм (используйтӧм).

**Метапредметнӧй результаттэз (предметтэз коласся)**

- лэбтыны проблема, сувтӧтны гипотеза кужӧм, ассит позиция доказывайтікӧ аргументтэз адззӧм, устнӧй да письменнӧй сёрниын причинно-следственнӧй йитӧттэз адззӧм, выводдэз керны кужӧм;

- ӧткӧн ассит велӧтчан удж организуйтӧм, сійӧ донтны кужӧм, ассит интерессэзісь кытш адззыны кужӧм (вежӧртны, мый тэныт интересно);

- быдкодь источниккезісь информация адззыны кужӧм, сійӧ анализируйтӧм да используйтӧм.

**Предметнӧй результаттэз**

**Познавательнӧй сфераын:**

- коми-пермяцкӧй литератураись да фольклорись, сідзжӧ финно-угорскӧй литератураэзісь произведеннёэзын ключевӧй проблемаэз адззӧм;

- литературнӧй произведеннёэз да кад коласісь, кӧр нія гижӧмӧсь, йитӧттэз адззӧм, произведеннёэзын пырся дон адззӧм, нылісь ӧння шыасьӧм, ӧння кадкӧт йитны кужӧм;

- литературнӧй произведеннё бӧрйыны кужӧм: литературнӧй род да жанр тӧдӧм, тема да идея адззӧм, произведеннёись нравственнӧй пафос, геройезлісь характер аддзӧм; ӧтік или кынымкӧ произведеннёись геройезӧс ӧтамӧд сьӧрті – мыйӧн вачкисьӧны, мыйӧн не ӧткодьӧсь – видзӧтӧм (ордчӧтӧм);

- сюжетісь элементтэз, тэчас (композиция), изобразительно-выразительнӧй кыв средствоэз тӧдӧм, произведеннёись идейно-художественнӧй содержаннё осьтӧмын нылісь роль адззӧм (филологическӧй анализісь элементтэз);

- литературнӧй произведеннё бӧрйикӧ литературнӧй терминнэз пыртны кужӧм.

**Ценностно-ориентационнӧй сфераын:**

- коми-пермяцкӧй литератураись да культураись духовно-нравственнӧй ценносттез дынӧ интерес зорӧтӧм, мӧдік отиррезлӧн культураэз сьӧрті – мый ӧтласа, мый неӧткодь – сы вылӧ видзӧтӧм (ордчӧтӧм);

- коми-пермяцкӧй литератураись произведеннёэз дынӧ ассит отношеннё мыччавны (сёрни пырйӧт) кужӧм, нылӧ дон сетны кужӧм;

- велӧтӧм литературнӧй произведеннёэз (мукӧдпырся) асмозӧн (не сідз, кыдз быдӧнныс) дон сетӧм;

- авторлісь позиция вежӧртӧм, аслат отношеннё сы дынӧ.

**Коммуникативнӧй сфераын:**

- не ӧткодь жанра произведеннёэз кывзікӧ нійӧ вежӧртӧм, ассит чувствоэз мыччалӧмӧн нійӧ лыддьӧтӧм;

- прозаическӧй произведеннёэз или ныись торрез образнӧй кылӧн висьтасьны кужӧм, лыддьӧтӧм текст сьӧрті очакыв видзны кужӧм (ответ сетны кужӧм), быдкодь устнӧй сёрни (монолог) аркмӧтны кужӧм; кык морт коласын серни нуӧтны кужӧм (диалог);

- велӧтӧм произведеннёэзлӧн тематика да проблематика сьӧрті сочиненнёэз да изложеннёэз гижны кужӧм, классын да гортын творческӧй удж, литература да ӧтласа культура темаа рефераттэз гижӧм.

**Эстетическӧй сфераын:**

- литература кыдз кыв искусство вежӧртӧм, литературнӧй произведеннёэз эстетическӧя (сьӧлӧмсянь) примитӧм;

- кывлісь эстетическӧй функция да, художественнӧй образзэз аркмӧтікӧ, сылісь роль вежӧртӧм.

**Литература уроккез вылын сёрни зорöтöм сьöртi удж**

Литература велöтöм отсалö зорöтны челядьлiсь устнöй да письменнöй сёрни. Сёрни зорöтан уджыс мунö быд урок вылын. Эта понда сетсьöны и торья чассэз. Медперво колö вынсьöтны сознательнöя да выразительнöя лыддьöтан навыккез. Велöтiсь видзöтö, медбы лыддьöтiкö челядьлöн вöлi ятнöя шуöм, медбы нiя кужисö янсöтны предложеннёэзын, текстын логическöй удареннёа кыв, керисö паузаэз, лыддьöтiсö колана интонацияöн. Абу умöль ошкыны быднёж челядьлiсь эмоциональнöя лыддьöтöм – сiя отсалö пыдынжыка вежöртны литературнöй произведеннёлiсь содержаннё.

Литература уроккез оз туй чулöтны словарнöй уджтöг. Осьтны кывлiсь значеннё, мыччавны, кыдз сiя вежсис кад сьöрна, кыдз кужöмöн сiйöн пользуйтчöны гижиссез – ыджыт да важнöй мог, кöда сулалö быд литература урок одзын. Литература уроккез вылын позьö паськыта тöдсöтны челядьöс роднöй кывлöн фразеологическöй богатствоöн да быдкодь изобразительнöй средствоэзöн.

Медперво литература велöтiкö велöтчиссезлöн зорамö монологическöй сёрни. Этаö туйдöтö произведеннё текст вылын быдкодь удж: текстсö торрез вылö янсöтöм, быдкодь планнэз лöсьöтöм, текстлiсь содержаннё висьтасьöм, изобразительнöй средствоэз адззöм и с.о.

Сёрни зорöтöмын отсалö сiдзжö изложеннёэз да сочиненнёэз вылын удж. Нiя öддьöнжыксö чулöтсьöны литературнöй произведеннёэз сьöртi. Мукöд коста сочиненнёэз понда сетсьöны и свободнöй темаэз. Творческöй уджжез керикö челядь велалöны анализируйтны литературнöй произведеннё, сетны сылö дон любöй формаын (аннотация, рецензия, отзыв), пользуйтчыны мöдiк литератураöн, компьютерöн (лöсьöтны презентацияэз сетöм тема сьöртi, исследовательскöй уджжез и с. о.) Вежöртана, что быдöс эта уджын уна зависитö велöтiссянь: сiя тöдö класс да сылiсь возможносттез, ачыс бöрйö колана материал, асмозöн чулöтö сёрни зорöтан уроккез.

**Литература теория сьöртi вежӧртассэз вылын удж**

Литература теория сьöртi основнöй вежöртассэз сетсьöны произведеннёэз велöтiкö. Нiя отсалöны вежöртны произведеннёлiсь содержаннё да художественнöй ладорлiсь ассямасӧ. Программаын висьталöм, кытшöм теоретико-литературнöй вежöртассэз колö сетны быд классын. Мукöд сведеннёэз классiсь классö повторяйтчöны, сетсьöны паськытжыка да пыдынжыка.

**9 классын велöтсьöны то кытшöм сведеннёэз:**

- художественнöй литература йылiсь вежöртас;

- произведеннёлöн тема, шӧр дума, автор;

- произведеннёлöн тэчас, сюжет;

- прозаическöй да стихотворнöй сёрни;

- литературнöй герой, художественнöй образ;

- поэтическöй кыв: сравненнё, эпитет, метафора, олицетвореннё, аллегория, ритм, рифма;

- стихотворнöй размер;

- литературалöн роддэз да жанррез: эпос (висьт, басня, очерк, повесть, роман), лирика (кывбур, сонет, ода, сьыланкыв, элегия, поэма), драма (комедия, трагедия, драма);

- произведеннёлöн основнöй компоненттэз: повествованнё, портрет, пейзаж, интерьер, характеристика, диалог;

- литература кыдз искусство;

- художественнöй литературалöн кыв;

- гижисьлöн кыв йылiсь вежöртас;

- художественнöй перевод йылiсь вежöртас.

Кöр велöтчиссез бура тöдöны да вежöртöны литература сьöртi теория, нiя кужöмöн анализируйтöны быд произведеннё, нылö абу сьöкыт сетны дон гижисьлöн творчестволö.

**Литература да мöдiк предметтэз коласын йитсьöм**

Коми-пермяцкöй литература велöтöмыс топыта йитсьö роднöй кыв велöтöмкöт: литература уроккез коста мунö произведеннё кыв вылын ыджыт удж.

Роднöй литература велöтöмын отсалас и роч литература велöтöм, роч литератураись босьтöмöсь быдöс литературоведческöй терминнэз.

Литература уроккез вылын коланаöсь мукöд историческöй да географическöй сведеннёэз – нiйö велöтiсьлö колö кужны адззыны да пыртны уроккезö. Литература уроккез сьöкыт чулöтны изобразительнöй искусство произведеннёэзтöг, а сiдзжö музыкальнöй произведеннёэзтöг. Энö произведеннёэсö велöтiсь босьтö сы понда, медбы нiя отсалісӧ буржыка осьтны литературнöй произведеннёлiсь содержаннё.

**Гортся лыддьöтöм**

Программа тшӧктӧ велöтiсьöс бытшöма туйдӧтны гортся лыддьöтöм дынӧ. Гортся лыддьöтöм да бöрйöм понда сетöмöсь торья произведеннёэз да чассэз.

Велöтiсьлö колö тöдны, кыдз и мый лыддьöтны челядьлö, йитны гортся лыддьöтöмсö роднöй литература сьöртi внекласснöй уджкöт. Оз ков ордйыны и виль произведеннёэз, кöдна петöны годiсь годö, но озöна пырö программаö.

Программа сьöртi cетсьö 68 час, вежöм велöтчан план сьöртi 34 часöдз.

**Предметлöн содержаннё**

(34 час)

**I. Пыртас. – 1час**

1. Кыдз чужӧ литература.

Коми-пермяцкöй литератураын туйколассэз да тшупӧттэз (жанррез, традицияэз и с.о.).

**II. Художественнöй литература - 22 час**

**М. П. Лихачёв – гижись. Роман «Менам зон» – коми-пермяцкӧй литератураын медодзза роман – 4 час**

1. «Менам зон» романын коми-пермяккезлöн революция вотöдз олан. Главнöй герой Мирошлöн олан туй.

2. Мирош мамлöн сьöкыт судьба.

3. Романын вӧр-валӧн вунöтлытöм серпассэз, этнографическöй зарисовкаэз. Произведеннёлöн образнöй кыв.

*4. Литература теория*. Роман йылiсь вежöртас. XX веклöн 20-öт воэзся роман. М. Лихачёвлӧн «Менам зон» роман вылӧ критиккезлӧн дзарньӧв (В. В. Пахорукова, М. Н. Ожегова «Менам зон» роман йылiсь).

**А. К. Ермаков. Оланыс ма кӧра. Кин кинӧс кӧмӧтас. – 2 час**

1. А. Ермаков висьттэзлӧн ассяма геройез да кыв. Висьттэзын кольӧм оланiсь пассэз.

2. Л. Косова. А. Ермаковлӧн висьттэз йылiсь.

**И. А. Минин. Рассказзэз (висьттэз) – 2 час**

1. Ныын медтöдчана темаэз да проблемаэз.«Шоныт кеписсез» – радейтöм кыдз югыт, ассяма чувствоэз йылiсь висьт.

2. «Вижлок Пронялöн медбöрья ой» – висьтын шöр геройлöн образ. Гижисьлӧн сы дынӧ отношеннё.

**Т. П. Фадеев. Медодзза пантасьöм. – 2 час**

1. «Медодзза пантасьöм» – стройка вылын удж йылiсь висьт. Володялöн вына мывкыд. Том отирлöн медодзза радейтöм. В. В. Климовлӧн «Покров лунӧ» висьтын учӧт мортлӧн ыджыт поступоккез.

2. «Медбӧрья ой» висьтын Лысанко вӧвлӧн судьба.  *Литература теория*. Коми-пермяцкöй литератураын висьт зоралӧм.

**В. Я. Баталов. Югдiкö. Тулысся петассэз. Роман-дилогия – 3 час**

1. «Югдiкö», «Тулысся петассэз» – коми-пермяцкöй литератураын медодзза роман-дилогия. «Югдiкö» роман нимлӧн символическöй смысл. Вöралiссез Лунеговвез семьяись куим поколеннёлöн история.

2. Тима Лунеговлöн судьба, сылöн буржык олан понда öтка пессьöм.

3. Романын народлöн коллективнöй образ. Женскöй образзэз. Произведеннёын ассямаыс. *Литература теория*. Роман-дилогия. В. В. Пахорукова роман-дилогия йылiсь.

**А. Ю. Истомина. Сонеттэзiсь «Кытш». – 1 час**

*1. Литература теория*. Сонет йылiсь вежöртас.

Сонет – пыдын содержаннёа кывбур.

Сылöн жанр, форма. Сонеттэзлöн темаэз: морт-морт, морт-природа, морт-олöм-кулöм, морт-народ.

Сонеттэзiсь кытш – морт понда закон, кöда сьöртi мунö олан.

**А. Ю. Истомина лирикаын философскӧй тематика – 1 час**

«Менам гортö – уджын мыдзöм инька», «Ыбшаррез», «Стиххез менам – чочком кайез» кывбуррезлöн философскöй смысл.

**Ф. С. Истомин. Кöть горзы, кöть серав. – 3 час**

1. Честнöй вöрзаптiссезлöн вредителлезкöт пессьöм. Пьесаын отир фамиллёэзлöн роль.

2. Комическöй да трагическöй торрез. *Литература теория*. Кывбурреза комедия.

**В. Климов. Гублян. – 3 час**

1. «Гублян» – социально-бытовӧй роман. Романын коми-пермяккезлӧн талуння олан. Вереповлӧн образ. Сылӧн ассяма национальнӧй характер.

2. Женскӧй образзэз – Дзолинь, Ольга Савыркина. Дед Котӧроклӧн шынь-серӧма образ.

3. Романын вӧр-ва да роднӧй крайлӧн мич. Произведеннёлӧн ассяма кыв. Авторлӧн позиция. В. В. Пахорукова В. Климовлӧн «Гублян» роман йылiсь.

**Публицистика да сы йылiсь вежöртас – 2 час**

1. Сборник «Миян шог» – коми-пермяцкöй литератураын медодзза публицистическöй сборник.

Ф. С. Истомин. Чужӧмбанӧн чужанiнлань.

Авторлӧн олан вылӧ дзарньӧв.

2. С. А. Федосеев. Баитам веськыта.

Статьялӧн автор олан, горт, цивилизация йылiсь. Сылӧн дзар «перестройка» вылӧ, оланын вежсьӧммез вылӧ. Неперспективнӧй деревняэз, вӧр кералӧм, национальнӧй культура, роднӧй кыв велӧтӧм – статьяын осьтӧм проблемаэз.

**Литературнöй критика – 2 час**

1. М. Н. Ожегова. М. П. Лихачёвлӧн творчество йылiсь. В. В. Пахорукова. И. Мӧсшег – коми-пермяцкӧй литератураын виль ним. Н. А. Мальцева. В. Климов кывбуррезын коми мортлӧн вежӧр.

2. Л. А. Косова. Парма-гортлӧн ловья картина. Литературнӧй критиккезлӧн статьяэз. Нылöн гижиссез творчество вылö дзар.

**Вуджӧтiссез да вуджöтöммез. Коми-пермяцкӧй кыв вылӧ да коми-пермяцкӧй кыв вылiсь вуджӧтӧм литературалӧн история. Оригинальнӧй да вуджӧтӧм произведеннё коласын неӧткодьыс – 7 час.**

**Финно-угорскӧй литератураэз коласын йитӧттэз – 1 час**

1. Г. Бутырева. Виль формаа кывбуррез. Н. Обрезкова кывбуррезын ассяма виззез.

**Медбöрья годдэзö петöм авторскӧй сборниккез да литературно-художественнöй альманаххез «Иньва», «Бичирок». Виль ниммез –2 час**

1. Гижисьöн лэбтöм темаэз да проблемаэз: мортлöн оланын назначеннё, öшöм деревняэз, горт, природа.
2. Гижисьöн олан вылö вильмоза видзöтöм.

**Практикум**

1. *Реферат вылын удж – 2 час*

Мый сэтшöм реферат?

1. *Лирическöй отступленнё – 1 час*

Лирическöй отступленнё бöрйöм

3. *Лирическöй кывбурлöн комплекснöй бöрйöм – 1 час*

*4. Семинар – 2 час*

Семинар-беседалӧн план

Коми-пермяцкöй литература сьöртi велöтчан во помын контрольнöй удж – 2 час

Кывчукӧр

**Велӧтны наизусть**

1. А. Истомина. Сонеттэзiсь кытш (I сонет).

2. В. Баталов. Югдiкӧ.Тор «Кыдз Тима керис дӧмӧт»: «…Неылiсь сiя кералiс кузь, но вöснит кöз, …И только öтi местö джын аршин пасьта колис колас».

3. С. Караваев. Михаил Лихачёвлö.

**Сёрни зорӧтан уроккез чулӧтӧм понда темаэз**

1. Висьт-презентация «М. Лихачёв кыдз гижись и кыдз морт», « И.Минин – гижись, роднӧй край сьылӧтiсь».

2. Литературно-критическӧй статья сьӧртi тезиссэз.

3. Лӧсьӧтны очерк «Т. Фадеев – Парма му радейтiсь и сьылӧтiсь».

4. Исследовательскӧй удж «Миян округын Т. Фадеев нимӧн йитӧм местаэз», «Кыдз аркмисӧ миян деревняэзлӧн ниммез», «А. Истомина да О. Жданович творчествоын философскӧй темаэз», «Бичирок» журналлӧн олан туй».

5. Проект «Т.Фадеевлӧн челядь понда висьттэзӧн небӧг»,

6. Литературно-критическӧй статья сьӧртi авторкӧт очасёрни.

7. Висьт серпас да художественнӧй произведеннё сьӧртi (ордчӧтны лӧсьӧтӧм план сьӧртi).

8. Бӧрьяна текст лӧсьӧтӧм (Ф. Истоминлiсь «Кӧть горзы, кӧть серав» пьеса велӧтiкӧ «Сэк только мортнас шусьӧ морт, кӧр сылӧн совесть эм и горт».

Колӧ я велӧтны роднӧй кыв да литература.

Вӧр – миян богатство.

Миян деревняэзын кусӧм биэз.

Зорам, роднӧй литература.

9. Реферат лӧсьӧтӧм.

10. Öтiк «Иньва» журналлӧн обзор.

11. Лыддьӧтӧм небӧг вылӧ рецензия гижӧм.

**9 классiсь велöтчиссезлö колö тöдны:**

* коми-пермяцкöй литература – финно-угорскöй литературалöн тор;
* гижиссез йылiсь да ны произведеннёэз йылiсь критическöй статьяэзiсь медважнöй моменттэз, статьяэзлiсь авторрезöс;
* произведеннёэзын мыччалöм эпохалiсь ассямасö;
* велöтöм произведеннёэзлiсь сюжет, композициялiсь ассямасö, образзэзлiсь система;
* велöтöм произведеннёэзлöн примеррез вылын типическöй характер йылiсь вежöртас;
* гижисьлiсь аскодя стиль;
* литературалöн оланын общественнöй роль.

**9 классын велöтчиссезлö колö кужны:**

I

* сетны характеристика велöтöм произведеннёись литературнöй геройлö, ордчöтны геройезöс öтiк и кынымкö произведеннёись;
* тöдмавны кывбурись ассямасö: размер, ритм, рифма, строфа. Мыччавны художественнöй произведеннёлiсь эпохакöт йитсьöм;
* анализируйтны литературнöй произведеннё содержаннё да форма ладорсянь;
* велöтöм произведеннёлö сетны дон литературно-критическöй статьяэз сьöртi;
* тöдмавны сюжетлiсь, композициялiсь, образзэзлiсь система, кывлiсь изобразительно-выразительнöй средствоэз.

II

* выразительнöя лыддьöтны художественнöй произведеннёэз;
* лöсьöтны устнöй да письменнöй висьт понда план;
* гижны велöтöм произведеннё сьöртi или кынымкö произведеннё сьöртi проблемнöй характера сочиненнёэз, индивидуальнöй да групповöй характеристикаэз, лӧсьӧтны бöрьяна тексттэз;
* лöсьöтны доклад или реферат литературнöй тема вылö;
* гижны рецензия самостоятельнöя лыддьöтöм книга вылö, видзöтöм кинофильм вылö, телепередача вылö, спектакль вылö, серпас да музыка вылö.

**Основнӧй школаись выпускниклӧн модель:**

***1.Личностнӧй результаттэз:***

***–*** Радейтӧ ассис Чужанiн, уна национальностя государство.

– Гордитчӧ Чужанiнлӧн историяӧн, радейтӧ кыв, ас отирлiсь культура, традицияэз, обычайез.

– Лыддисьӧ мӧдiк мортлӧн мненнёкӧт.

– Донтӧ мӧдiк национальностя отирлiсь культура, вера, традицияэз.

– Берегитӧ асгӧгӧрся вӧр - ва.

– Вежӧртӧ общество оланын семьялiсь роль.

– Зорӧтӧ эстетическӧй сознаннё отирлӧн художественнӧй наследие пырйӧт, творческӧй удж пырйӧт.

***2.Метапредметнӧй результаттэз:***

***–*** Кужӧ самостоятельнӧя сувтӧтны ас велӧтчӧмын моггез.

– Кужӧ адззыны моггез судзӧтӧм понда способбез.

– Кужӧ донтны ассис удж, контролируйтны асьсӧ.

– Лӧсьӧтӧ логическӧй рассужденнё лыддьӧтӧм сьӧртi.

– Планируйтӧ ассис удж.

– Лӧсьӧтӧ устнӧй и письменнӧй монологическӧй сёрни, а сiдзжӧ бытшӧма участвуйтӧ очасёрниын.

***3. Предметнӧй результаттэз:***

***–*** Вежӧртӧ велӧтӧм произведеннёись медшӧр проблемаэз.

–Вежӧртӧ литературнӧй произведеннёлiсь кадкӧт йитсьӧм.

– Кужӧ бӧрйыны литературнӧй произведеннё: тӧдмавны жанр, петкӧтны тема да шӧр дума, сетны геройезлӧ характеристика, ордчӧтны геройезӧс ӧтiк да уна произведеннёэзiсь.

– Сетӧ дон лыддьӧтӧм произведеннёлӧ.

– Кужӧ висьтасьны лыддьӧтӧм произведеннёлiсь содержаннё, образнӧй средствоэзӧн.

– Кужӧ гижны изложеннёэз да сочиненнёэз велӧтӧм произведеннёэз сьӧртi.

**Календарно-тематическöй планированнё (34 час)**

|  |  |  |  |  |  |  |
| --- | --- | --- | --- | --- | --- | --- |
| **№ п/п** | **Уроккезлöн темаэз** | **Чассэз** | **Уроклöн тип** | **Урок дынö требованнёэз** | **Гортся удж** | **Урок чулöтöм** |
| **Пыртас (1 час)** | | | | | | |
| 1 | Кыдз чужӧ литература.  Коми-пермяцкöй литератураын туйколассэз да тшупӧттэз (жанррез, традицияэз и с.о.). | 1 | Комбинированнöй урок | Комментированнӧя лыддьӧтны статья.  Керны статья сьӧртi тезиссэз.  Йитны литературасӧ историческӧй эпохакӧт. |  |  |
| **Художественнöй литература (22 час)** | | | | | | |
| 2 | М. П. Лихачёв роман «Менам зон» – коми-пермяцкӧй литератураын медодзза роман.  «Менам зон» романын коми-пермяккезлöн революция вотöдз олан. Главнöй герой Мирошлöн олан туй. | 1 | Комбинированнöй урок | Лӧсьӧтны презентация. Уджавны электроннӧй пособиеӧн (Л.Томилина. «М.Лихачёвлӧн олан да творческӧй туй»). Используйтны интернет-ресурссэз.  Уджавны текстӧн.  Адззавны текстiсь колана торрез.  Лӧсьӧтны висьт.  Лӧсьӧтны план да сы сьӧртi висьт.  Текстiсь адззавны примеррез да пыртны нiйӧ висьтӧ.  Лӧсьӧтны висьт мӧдiк герой нимсянь. Адззыны текстiсь торрез.  Лӧсьӧтны висьт цитатаэз пыртӧмӧн.  Адззыны диалоггез.  Лӧсьӧтны план да сы сьӧртi висьт.  Вайӧтны текстiсь примеррез.  Адззыны литературнӧй критикаись роман да геройез вылӧ дзарньӧв.  Висьтавны ассиныс дзарньӧв эта вылӧ.  Адззыны романiсь сэтшӧм серпассэз, кӧдна пырйӧт автор мыччалӧ отирлiсь сьӧкыт олан. А.К.Ермаковлӧн «Кин кинӧс кӧмӧтас» висьтын геройезлӧн мывкыд.  Адззыны этнографическӧй серпассэз.  Лӧсьӧтны висьт, исследовательскӧй удж.  Лӧсьӧтны юасьӧммез. |  |  |
| 3 | «Менам зон» романын коми-пермяккезлӧн революция вотӧдз олан. Мирошлӧн олан туй. Мирош да Мариш коласын взаимоотношеннёэз. | 1 | Комбинированнöй урок |  |  |
| 4 | Мирош мамлӧн сьӧкыт судьба.  Вӧр -валӧн вунӧтлытӧм серпассэз.  Романын этнографическӧй зарисовкаэз. | 1 | Комбинированнöй урок |  |  |
| 5 | Литературнӧй критика роман йылiсь.  Исследовательскӧй уджжез дорйӧм. | 1 | Комбинированнöй урок |  |  |
| 6 | А.К.Ермаковлӧн «Кин кинӧс кӧмӧтас» висьтын геройезлӧн мывкыд. | 1 | Комбинированнöй урок | Лыддьӧтны Ермаковлiсь мӧдiк висьттэз.  Лӧсьӧтны висьт.  Сетны ассиныс дзар геройез вылӧ.  Лӧсьӧтны статья дынӧ тезиссэз.  Торйӧтны текстiсь примеррез авторлӧн ассяма кыв йылiсь.  Висьтасьны аудитория одзын. |  |  |
| 7 | «Оланыс ма кӧра» висьтын кольӧм оланiсь пассэз.  А.Ермаковлӧн творчество литературнӧй критикаын. | 1 | Комбинированнöй урок |  |  |
| 8 | И. А. Минин – удж сьылӧтiсь гижись. «Шоныт кеписсез» висьтын том отир коласын отношеннёэз | 1 | Комбинированнöй урок | Лӧсьӧтны гижись йылiсь висьт-презентация.  Сетӧм фотография сьӧртi висьт.  Лӧсьӧтны сетӧм план сьӧртi том отир йылiсь висьт.  Лӧсьӧтны висьт небӧгись серпас сьӧртi |  |  |
| 9 | «Вижлок Пронялӧн медбӧрья ой» | 1 | Комбинированнöй урок |  |  |
| 10 | Т.П.Фадеев – Парма му сьылӧтiсь «Медодзза пантасьӧм» – висьт стройка вылын удж йылiсь. | 1 | Комбинированнöй урок | Лӧсьӧтны очерк «Фадеев – Парма му сьылӧтiсь да радейтiсь»  Лӧсьӧтны строительнӧй специальносттезӧн кывчукӧр.  Тыртны таблица лыддьӧтӧм текст сьӧртi.  Лӧсьӧтны портретнӧй характеристика.  Ордчӧтны геройезӧс талуння том отиркӧт.  Лӧсьӧтны исследовательскӧй удж. Лӧсьӧтны проект да сы дынӧ презентация.  Лӧсьӧтны висьт героиня нимсянь.  Адззыны текстiсь торрез ныв да мамлӧн отношеннё йылiсь.  Лӧсьӧтны висьт вӧв нимсянь.  Лыддьӧтны комментируйтӧмӧн текст.  Лӧсьӧтны статьялӧн автор дынӧ юасьӧммез. |  |  |
| 11 | Вера да Володя коласын отношеннёэз. Нылӧн вына мывкыддэз. | 1 | Комбинированнöй урок |  |  |
| 12 | В.В.Климовлӧн «Покров лунӧ» висьтын учӧт мортлӧн ыджыт поступоккез. «Медбӧрья туй» висьтын вӧвлӧн образ. | 1 | Комбинированнöй урок |  |  |
| 13 | Л.Косовалӧн «Коми-пермяцкӧй литератураын висьт зоралӧм» статья бӧрйӧм. | 1 | Комбинированнöй урок |  |  |
| 14 | В.Я.Баталовлӧн «Югдiкӧ» и «Тулысся петассэз» – коми-пермяцкӧй литератураын медодзза роман-дилогия. | 1 | Комбинированнöй урок | Петкӧны романлiсь тема да шӧр дума.  Лыддьӧтны статья.  Докажитны жанр сы ассяма чертаэз сьӧртi.  Лӧсьӧтны геройезлӧ ордчӧтан характеристика.  Лӧсьӧтныисследовательскӧй удж.  Бӧрйыны текстiсь торрез геройлӧн нравственнӧй быдмӧм йылiсь.  Лӧсьӧтны проект.  Аудитория одзын проекттэз сьӧртi выступленнёэз (Дорйыны проекттэз). |  |  |
| 15 | Романын шӧр геройез. Инькаэзлӧн образзэз. Вӧралiссез Лунеговвез семьяись куим поколеннёлӧн история. Тима Лунеговлӧн судьба. Сылӧн буржык олан понда ӧтка пессьӧм. | 1 |  |  |  |
| 16 | Роман-дилогия сьӧртi проектнӧй удж.  Кык роман коласын йитӧттэз (Ыксан деревнялӧн одзланься судьба). | 1 | Комбинированнöй урок |  |  |
| 17 | А.Ю.Истомина. Сонеттэзiсь кытшлӧн ассямаыс. Сонеттэзлӧн темаэз. А.Ю.Истоминалӧн философскӧй лирика. Коми-пермяцкӧй литератураын виль формаа кывбуррез. | 1 | Комбинированнöй урок | Лыддьӧтны комментируйтӧмӧн поэма.  Лӧсьӧтны героиня йылiсь висьт.  Лӧсьӧтны исследовательскӧй удж.  Лӧсьӧтны спектакль дынӧ афиша кыдз реклама.  Адззыны поэма кывлiсь ассяма торрез.  Лыддьӧтны сонеттэз. Петкӧтны темаэз.  Лӧсьӧтны бӧрьяна текст «Му вылын абу кулӧмыс», «Кыдз аркмӧ сонеттэзiсь кытш».  Ордчӧтны серпасiсь и кывбурись образзэз.  Лӧсьӧтны исследовательскӧй удж.  Тӧдсасьны виль формаа кывбуррезӧн(верлибр, рифматӧм кывбуррез).  Лӧсьӧтны бӧрьяна текст.  Лӧсьӧтны исследовательскӧй удж.  Дед Даньколӧн образ пырйӧт мыччавны пьесаись комическӧйсӧ да трагическӧйсӧ.  Мыччавны геройезлӧн сёрни пырйӧт роднӧй кыв дынӧ отношеннё (лӧсьӧтны висьт).  Лӧсьӧтны исследовательскӧй удж.  Тыртны учебникись таблица.  Тема дынӧ лӧсьӧтны план.  Лӧсьӧтны висьт.  Лӧсьӧтны висьт план сьӧртi, текстiсь цитатаэз бӧрйӧмӧн.  Лӧсьӧтны романлӧн мӧдiк небӧглiсь проект. |  |  |
| 18 | Ф.С. Истомин«Кӧть горзы, кӧть серав» пьесаын медшӧр конфликт. Пьесаын отир фамиллёэзлӧн роль. | 1 | Комбинированнöй урок |  |  |
| 19 | Ф.С. Истомин«Кӧть горзы, кӧть серав» дед Даньколӧн образ. Геройезлӧн сёрни. | 1 | Комбинированнöй урок |  |  |
| 20 | В.Климовлӧн роман «Гублян» – социально- бытовӧй роман. Романын коми-пермяккезлӧн ӧння олӧм. Вереповлӧн образ. Сылӧн национальнӧй ассяма мывкыд. | 1 | Комбинированнöй урок |  |  |
| 21 | Женскӧй образзэз: Дзолинь, Ольга Савыркина. Дед Котӧроклӧн шынь-серӧма образ. | 1 | Комбинированнöй урок |  |  |
| 22 | Произведеннёлӧн ассяма кыв. Авторлӧн позиция. Роман критикаын. | 1 | Комбинированнöй урок |  |  |
| **Публицистика да сы йылiсь вежӧртас.(2 час)** | | | | | | |
| 23 | Сборник «Миян шог» – коми-пермяцкӧй литератураын медодзза публицистическӧй сборник. | 1 | Комбинированнöй урок | Лӧсьӧтны кывчукӧр.  Лӧсьӧтны висьт «Миян территория вылын неперспективнӧй деревняэз».  Лӧсьӧтны бӧрьяна текст. |  |  |
| 24 | Ф.Истоминлӧн «Чужӧмбанӧн чужанiнлань» очеркын олан вылӧ дзарньӧв. | 1 | Комбинированнöй урок |  |  |
| **Литературнöй критика (2 час)** | | | | | | |
| 25 | . М.Н.Ожегова кыдз литературнӧй критик. В.В.Пахорукова. И.Мошегов йылiсь. | 1 | Комбинированнöй урок | План сьӧртi статья бӧрйӧм.  Лӧсьӧтны исследовательскӧй удж.  Лӧсьӧтны исследовательскӧй удж.  Лӧсьӧтны исследовательскӧй удж. |  |  |
| 26 | Н.А.Мальцевалӧн В.Климов «Тӧн и талун» сборник вылӧ дзарньӧв. Л. А. Косова. Г.Бачевалӧн кывбуррез йылiсь. | 1 | Комбинированнöй урок |  |  |
| **Вуджтӧммез (7 час)** | | | | | | |
| 27 | Вуджӧтӧмлӧн теория. Вуджӧтӧм сьӧртi практикум. | 1 | Комбинированнöй урок | Лӧсьӧтны висьт. Коми-пермяцкӧй кыв вылiсь роч кыв вылӧ и роч кыв вылiсь коми-пермяцкӧй кыв вылӧ вуджӧтӧм.  Лӧсьӧтны исследовательскӧй удж. |  |  |
| 28 | Оригинальнӧй да вуджӧтӧм произведеннёлӧн неӧткодьыс. | 1 | Комбинированнöй урок |  |  |
| 29 | Финно-угорскӧй литератураэз коласын йитӧттэз. Г. Бутыревалӧн виль формаа кывбуррезын чужанiн радейтӧм. Н. Обрезковалӧн кывбуррезын мам да чужанiн. | 1 | Комбинированнöй урок | Лӧсьӧтны статья сьӧртi юасьӧммез.  Лӧсьӧтны тезиссэз.  Ордчӧтны кык гижисьлiсь кывбуррез темаэз, лирическӧй герой, форма сьӧртi. |  |  |
| 30 | Литературно-художественнӧй альманаххез «Иньва» да «Бичирок». | 1 | Комбинированнöй урок | Лӧсьӧтны исследовательскӧй удж «Виль гижиссезлӧн темаэз да проблемаэз».  Лӧсьӧтны проект.  Лӧсьӧтны сетӧм тема вылӧ реферат.  Выступайтны аудитория одзын.  Бӧрйыны комплекснӧя лирическӧй кывбур (план сьӧртi).  Литературно-критическӧй статья сьӧртi семинар (сетӧм план сьӧртi).  Мыччавны тӧдӧммез да кужӧммез.  Лӧсьӧтны сетӧм темаэз вылӧ исследовательскӧй уджжез да проекттэз.  Дорйыны удж аудитория одзын. |  |  |
| 31 | Лирическӧй отступленнё бӧрйӧм. | 1 | Комбинированнöй урок |  |  |
| 32 | Практикум. Реферат лӧсьӧтӧм вылын удж. | 1 | Комбинированнöй урок |  |  |
| 33 | Практикум. Реферат лӧсьӧтӧм вылын удж. | 1 | Комбинированнöй урок |  |  |
| 34 | Велӧтчан во помын контрольнӧй удж | 1 | Итоговöй урок | Мыччавны тöдöммез да кужöммез во сьöрна. |  |  |